**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.11.2018, ora 08.00 – 27.11.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.11.2018, ora 7.00**

**RÂURI**

**Debitele au fost** **staționare**, exceptând unele râuri mici din zonele de deal şi munte din vestul, centrul şi nord-vestul ţării, unde au fost în uşoară creştere, ca urmare a precipitaţiilor prognozate şi propagării.

Pe cursurile inferioare ale Crişurilor şi Mureşului debitele au fost în uşoară scădere, iar pe cursul mijlociu şi inferior al Prutului au fost în creştere datorită propagării.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe Someșul Mic, Moldova, pe cursul superior şi mijlociu al Trotuşului, cursul mijlociu şi inferior al Siretului şi pe râurile din Dobrogea şi mai mici (10-30% din mediile multianuale lunare) pe râurile din bazinele hidrografice: Tur, Lăpuș, Moravița, în bazinul râului Lotru, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Mureș (Comlod, Secaș, Râul Mare) și pe unii afluenți ai Argeșului superior (Arefu, Vâlsan, Râul Doamnei).

Formaţiunile de gheaţă existente pe unele râuri mici din centrul şi nordul Moldovei s-au menţinut fără modificări importante.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare.**

Sunt posibile creșteri de niveluri și debite pe unele râuri mici din jumătatea de sud a ţării ca urmare a precipitaţiilor lichide prognozate şi a propagării.

Formaţiunile de gheaţă existente (gheaţă la maluri, năboi) vor fi în extindere şi intensificare şi vor apărea şi pe unele râuri din zonele de munte din centrul ţării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 26-27.11.2018 **a fost staţionar, având valoarea de 2500 m3/s**, sub media multianuală a lunii **noiembrie (4650 m3/s).**

În aval de Porţile de Fier, debitele au fost în creștere la Gruia și în scădere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi** **staţionar (2500 m3/s).**

În aval de Porţile de Fier debitele vor fi în creştere pe sectorul Gruia – Bechet și în scădere pe sectorul Corabia – Tulcea.

**2.** **Situaţia meteorologică în intervalul 26.11.2018, ora 08.00 –27.11.2018, ora 06.00**

**În ţară,** vremea a fost mai caldă decât în mod obișnuit la această dată în cea mai mare parte a teritoriului. Cerul a fost mai mult noros, în cursul zilei a plouat în majoritatea regiunilor, iar spre seară și noaptea precipitațiile, în restrângere spre regiunile nordice, s-au transformat în lapoviță și ninsoare la munte și în nordul Moldovei. Vântul a prezentat intensificări în zona montană înaltă, trecător în sudul Banatului și al Transilvaniei, precum și în nordul Moldovei, iar în rest a fost slab și moderat. Aseară, la ora 20.00, era strat de zăpadă în jumătatea nordică a Moldovei, unde măsura până la 17 cm (Cotnari) și izolat la munte, unde măsura până la 22 cm (Ceahlău-Toaca). Temperaturile maxime au fost cuprinse între 0 grade la Suceava, Rădăuți, Târgu Neamț, Darabani, Botoșani, Roman, Cotnari și Piatra Neamț și 15 grade la Fetești și Cernavodă, iar la ora 06.00 se înregistrau valori termice cuprinse între -1 grad la Darabani, Rădăuți și Suceava și 9 grade la Sebeș. În cursul zilei, pe arii relativ extinse, în nordul Moldovei, s-a semnalat polei. Mai ales dimineața și noaptea, a fost ceață în Moldova, Muntenia și Dobrogea și doar izolat în rest.

**Observaţie:** de ieri dimineață, de la ora 06.00, au fost în vigoare 32 de atenționări cod galben pentru fenomene meteorologice periculoase imediate, emise precum urmează: 14 de CNPM București pentru Muntenia, 11 de SRPV Bacău, 3 de SRPV Sibiu și câte 2 de SRPV Craiova și SRPV Constanța.

**La Bucureşti,** cerul a fost mai mult noros și temporar a plouat slab. Vântul a suflat slab. Temperatura maximă a fost de 6 grade la Afumați și Băneasa și 7 grade la Filaret, iar la ora 06.00 se înregistrau 2 grade la Băneasa și 3 grade la Afumați și Filaret. La începutul nopții, trecător, a fost ceață.

**3. Prognoza meteorologică în intervalul 27.11.2018, ora 08.00 –28.11.2018, ora 08.00**

**În ţară,** vremea se va menține închisă și temporar vor cădea precipitații în toate regiunile. **În nord-est și la munte vor predomina ninsorile**, iar în celelalte regiuni vor fi ploi, însă mai ales **din a doua parte a nopții se vor transforma treptat în lapoviță și ninsoare**. **Pe suprafețe mici, îndeosebi în Moldova și Dobrogea, vor fi condiții de polei.** Pe arii restrânse, cantitățile de apă vor depăși 10...15 l/mp, cu precădere în sudul țării. **Vântul se va intensifica în regiunile extracarpatice și la munte, cu viteze mai mari pe crestele Carpaților Orientali, precum și în sud-estul teritoriului, cu rafale ce izolat vor depăși 60...65 km/h**. Temperatura aerului, în scădere față de intervalul precedent, va avea valori maxime cuprinse între -2 și 10 grade și minime, în general, între -6 și 3 grade.

**La Bucureşti,** vremea se va menține închisă și temporar va ploua. Vântul se va intensifica treptat, iar spre sfârșitul intervalului, vor fi condiții de transformare a ploii în lapoviță sau ninsoare. Temperatura maximă va fi de 5...6 grade, iar cea minimă de -2...0 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Vâlcea** informează că la data de 25.11.2018, în jurul orei 23.00, a izbucnit un incendiu la secţia de producţie a S.C. MINET S.A. din municipiul Râmnicu Vâlcea (str. Depozitelor nr. 12). Echipajele I.S.U. Vâlcea intervin pentru stingere. Se va reveni cu informaţii.

**G.N.M.-C.J. Timiş** **şi A.P.M. Timiş** revin cu informaţii despre **incendiul produs în data de 24.11.2018,** î**n jurul orei 18.00, la o hală de produc**ţ**ie de confec**ţ**ii metalice bicompartimentat**ă **din municipiul Timişoara (Calea Torontalului, km. 6, Parc Industrial Tehnologic). Au ars** î**n propor**ţ**ie de 90% hala şi dot**ă**rile acesteia, precum şi stocurile de materii prime (chimicale, grunduri, lacuri, vopsele). Incendiul a fost stins** î**n aceeaşi zi, la ora 19:30, de c**ă**tre echipajele I.S.U. Timiş.**

**Agenţia Naţională pentru Protecţia Mediului** informează că din rezultatele analizelor efectuate în intervalul 23-25.11.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE